গোবিন্দগঞ্জ (গাইবান্ধা) সংবাদদাতা : বিশিষ্ট চিকিৎসক ও গাইবান্ধা জেলা জামায়াতের আমীর ডাঃ আব্দুর রহিম সরকার বলেছেন, তাকওয়া অর্জনের মাস মাহে রমজান মাস। মহিমান্বিত এ মাসেই মানুষের পথের দিশারী আল কোরআন নাযিল হয়েছে। আর এ মাসেই রয়েছে লাইলাতুল ক্বদর। ফলে এ মাস হচ্ছে মোমিনদের জীবন গঠনের উৎকৃষ্ট সময়। গত মঙ্গলবার গোবিন্দগঞ্জ উপজেলা জামায়াত আয়োজিত সাংবাদিকদের নিয়ে এক ইফতার মাহফিলে প্রধান অতিথির বক্তব্যে তিনি একথা বলেন। উপজেলা আমীর মাওলানা আব্দুল বারীর সভাপতিত্বে অনুষ্ঠিত উক্ত মাহফিলে বক্তব্য রাখেন উপজেলা গোবিন্দগঞ্জ ভাইস- চেয়ারম্যান ও জামায়াত নেতা নুরুন নবী প্রধান, জামায়াতের সেক্রেটারী অধ্যাপক আশরাফুল ইসলাম রাজু , রেজাউল করিম, আবু আল মাহমুদ চিনু, মশিউর রহমান প্রমুখ। ডাঃ রহিম সরকার বলেন , ইনসাফ ভিত্তিক সমাজ প্রতিষ্ঠা হলে এদেশে কোন দুর্নীতি হবে না । মানুষকে আর বিনা বিচারে মরতে হবে না। তাই ৯০ ভাগ মুসলিম অধ্যুষিত এ দেশে কোরআনের আইন চালু অত্যন্ত জরুরি । তিনি নিজেকে গোবিন্দগঞ্জ আসনের ২০ দলীয় প্রার্থী হিসেবে আশাবাদ ব্যক্ত করে বলেন, ২০০৮ সালের নির্বাচনে তিনি জোট মনোনীত প্রার্থী হিসেবে বিপুল পরিমাণ ভোট পেয়ে প্রতিদ্বন্দ্বিতা করে ছিলেন । আগামী নির্বাচনেও তিনি জোট মনোনীত প্রার্থী হিসেবে থাকবেন। তবে জোট নেত্রী বেগম খালেদা জিয়ার মুক্তি না হওয়া পর্যন্ত জোট নির্বাচনে যাবে না। তিনি অবিলম্বে খালেদা জিয়ার মুক্তির দাবী জানান। তিনি আরো বলেন, আগামী নির্বাচনে জোট বিজয়ী হলে গোবিন্দগঞ্জকে মাদক ও দুর্নীতি মুক্ত ঘোষণা করে একটি মডেল উপজেলায় পরিণত করা হবে। তিনি বর্তমানে সরকারের আমলে বিচার বিভাগ স্বাধীনভাবে কাজ করতে পারছেনা । ফলে সাধারণ মানুষ ন্যায় বিচার থেকে বঞ্চিত করা হচ্ছে। ইতিমধ্যেই রাষ্ট্রীয় সন্ত্রাসের মাধ্যমে অনেককে মিথ্যা অভিযোগে হত্যা করা হয়েছে। উক্ত ইফতার মাহফিলে গোবিন্দগঞ্জের বিভিন্ন জাতীয় ও আঞ্চলিক পত্রিকার সাংবাদিকরা উপস্থিত ছিলেন । আলোচনা পর্ব শেষে দেশ ও জাতির কল্যান কামনা করে দোয়া পরিচালনা করেন ভাইস চেয়ারম্যান নুরুন নবী প্রধান।